**LAZDIJŲ RAJONO SAVIVALDYBĖS TARYBA**

**SPRENDIMAS**

**DĖL LAZDIJŲ RAJONO SAVIVALDYBĖS NEVYRIAUSYBINIŲ ORGANIZACIJŲ TARYBOS SUDARYMO IR JOS NUOSTATŲ PATVIRTINIMO**

2019 m. birželio 17 d. Nr. 34-64

Lazdijai

Vadovaudamasi Lietuvos Respublikos vietos savivaldos įstatymo 16 straipsnio 4 dalimi ir Lietuvos Respublikos nevyriausybinių organizacijų plėtros įstatymo 6 straipsnio 5 dalimi, Lazdijų rajono savivaldybės taryba n u s p r e n d ž i a:

1. Sudaryti Lazdijų rajono savivaldybės nevyriausybinių organizacijų tarybą šios sudėties:
   1. Edvardas Bartnykas, Gegutės kaimo bendruomenės pirmininkas;
   2. Ramunė Botvičienė, Metelių kaimo bendruomenės „Tarp Dusios ir Metelio“ pirmininkė;
   3. Sonata Dumbliauskienė, Lazdijų rajono savivadybės mero patarėja;
   4. Jurgita Gudeliauskaitė, Vytautų kaimo bendruomenės pirmininkė;
   5. Ramunė Janavičiūtė, Barčių kaimo bendruomenės pirmininkė;
   6. Dalė Juknevičienė, asociacijos „Onkologinė savigalba Lazdijuose“ narė;
   7. Saulius Petrauskas, Lazdijų rajono savivaldybės administracijos direktoriaus pavaduotojas;
   8. Mantas Sabaliauskas, viešosios įstaigos „Lazdijų turizmo informacinis centras“ direktorius;
   9. Sandra Sinkevičienė, Lazdijų rajono savivaldybės administracijos Investicijų skyriaus vyr. specialistė.
2. Patvirtinti Lazdijų rajono savivaldybės nevyriausybinių organizacijų tarybos nuostatus (pridedama).
3. Pripažinti netekusiu galios Lazdijų rajono savivaldybės tarybos 2014 m. rugsėjo 26 d. sprendimą Nr. 5TS-1263 „Dėl Lazdijų rajono savivaldybės nevyriausybinių organizacijų tarybos sudarymo ir jos nuostatų patvirtinimo“ su visais jo pakeitimais ir papildymais.

Savivaldybės meras

Šarūnė Dumbliauskienė, tel. (8 318) 66 122

PATVIRTINTA

Lazdijų rajono savivaldybės tarybos

2019 m. birželio d.

sprendimu Nr.

**LAZDIJŲ RAJONO savivaldybės nevyriausybinių organizacijų tarybos nuostatai**

**I. BENDROSIOS NUOSTATOS**

1. Lazdijų rajono savivaldybės nevyriausybinių organizacijų tarybos nuostatai (toliau – nuostatai) nustato Lazdijų rajono savivaldybės nevyriausybinių organizacijų tarybos (toliau – Taryba) tikslus, uždavinius, funkcijas, teises ir darbo organizavimą.
2. Taryba savo veikloje vadovaujasi Lietuvos Respublikos Konstitucija, Lietuvos Respublikos nevyriausybinių organizacijų plėtros įstatymu ir kitais įstatymais, Lietuvos Respublikos Vyriausybės nutarimais, Lazdijų rajono savivaldybės tarybos sprendimais, kitais teisės aktais ir šiais nuostatais.
3. Taryba yra patariamoji institucija, veikianti visuomeniniais pagrindais ir užtikrinanti nevyriausybinių organizacijų (toliau – NVO) dalyvavimą nustatant, formuojant ir įgyvendinant nevyriausybinių organizacijų plėtros politiką.
4. Tarybos sprendimai yra rekomendacinio pobūdžio. Tarybos nariai veikloje dalyvauja savanoriškumo principu.
5. Taryba savo veiklą koordinuoja su Lazdijų rajono savivaldybės institucijomis bei įstaigomis.

**II. TARYBOS TIKSLAS, UŽDAVINIAI, FUNKCIJOS IR TEISĖS**

1. Tarybos tikslas – teikti pasiūlymus Lazdijų rajono savivaldybės (toliau – Savivaldybės) institucijoms dėl Savivaldybės teritorijoje veikiančių nevyriausybinių organizacijų veiklos skatinimo ir atlikti kitas Tarybos nuostatuose numatytas funkcijas.
2. Tarybos uždaviniai:
   1. skatinti ir remti Savivaldybės ir NVO bendradarbiavimą savivaldybės vystymo ir plėtros, aplinkos apsaugos ir ekologijos, jaunimo reikalų, mokymo ir švietimo, kultūros ir meno, kūno kultūros ir sporto, socialinių paslaugų ir paramos, žalingų įpročių prevencijos, sveikatos priežiūros ir sveikatingumo, gyventojų užimtumo bei kitose NVO veiklos srityse;
   2. skatinti ir remti Savivaldybės NVO dalyvavimą Lietuvos Respublikos, tarptautiniuose, regioniniuose NVO rėmimo konkursuose, fonduose ir programose;
   3. organizuoti NVO veiklos viešinimą Savivaldybėje;
   4. ugdyti NVO vadovų bei savivaldybės administracijos darbuotojų, dirbančių su NVO, darbo kompetencijas;
   5. skatinti naujų NVO steigimą Savivaldybėje.
3. Taryba atlieka šias funkcijas:
   1. analizuoja Savivaldybės NVO problemas ir poreikius;
   2. teikia pasiūlymus Savivaldybės institucijoms ir įstaigoms, formuojančioms ir įgyvendinančioms nevyriausybinių organizacijų plėtros politiką, dėl nevyriausybinių organizacijų plėtros politikos ir jos įgyvendinimo prioritetų;
   3. skleidžia informaciją apie Savivaldybėje veikiančias NVO, jų iniciatyvas, veiklą ir patirtį;
   4. inicijuoja NVO pasitarimus, seminarus ir mokymą aktualiais veiklos klausimais;
   5. bendradarbiauja su NVO veiklą koordinuojančiomis valstybinėmis institucijomis ir užsienyje veikiančiomis NVO;
   6. atlieka kitas Lietuvos Respublikos nevyriausybinių organizacijų plėtros įstatyme numatytas funkcijas.
4. Taryba, įgyvendindama tikslus ir uždavinius, turi teisę:
   1. dalyvauti rengiant teisės aktų, susijusių su NVO veikla, projektus;
   2. įstatymų nustatyta tvarka gauti iš Savivaldybių institucijų ir įstaigų, kitų organizacijų informaciją ir dokumentus Tarybos uždaviniams ir funkcijoms atlikti;
   3. kviesti į posėdžius Savivaldybės administracijos ir įstaigų, kitų organizacijų atstovus, kitus asmenis spręsti klausimų, susijusių su Tarybos funkcijų vykdymu;
   4. teikti pasiūlymus, rekomendacijas, kaip gerinti Savivaldybės ir NVO bendradarbiavimą;
   5. naudotis kitomis teisės aktuose nustatytomis teisėmis.

**III. TARYBOS SUDĖTIS ir DARBO ORGANIZAVIMAS**

1. Taryba sudaroma laikantis šio principo: ne daugiau kaip 1/2 šios Tarybos narių – Savivaldybės institucijų ir įstaigų atstovai ir ne mažiau kaip 1/2 Tarybos narių – nevyriausybinių organizacijų, veikiančių Savivaldybės teritorijoje, atstovai.
2. Tarybos narių kadencijos trukmė yra dveji metai.
3. Tarybos sudėtį ir nuostatus tvirtina Savivaldybės taryba.
4. Tarybos narys, pradėjęs eiti Tarybos nario pareigas, pasirašo nešališkumo deklaraciją pagal Tarybos parengtą ir patvirtintą formą. Jeigu Taryboje svarstomas klausimas susijęs su Tarybos nario interesais, Tarybos narys informuoja apie tai Tarybą ir nusišalina priimant sprendimą. Jeigu paaiškėja, kad Tarybos narys, priimant sprendimą buvo šališkas, jo balsas neskaičiuojamas.
5. Per pirmąjį Tarybos posėdį balsų dauguma renkami Tarybos pirmininkas ir pavaduotojas.
6. Tarybai vadovauja Tarybos pirmininkas (toliau – pirmininkas), jo nesant – pirmininko funkcijas atlieka Tarybos pirmininko pavaduotojas (toliau – pavaduotojas).
7. Pirmininku išrenkamas daugiausiai balsų surinkęs Tarybos narys. Balsams pasiskirsčius po lygiai, organizuojamas kitas balsavimo etapas dėl po vienodą balsų skaičių surinkusių kandidatų. Pavaduotojas renkamas balsavusių Tarybos narių balsų dauguma. Jeigu renkant pavaduotoją balsai pasiskirsto po lygiai, lemia pirmininko balsas.
8. Jeigu pirmininku išrenkamas Savivaldybės institucijos ar įstaigos atstovas, pavaduotoju turi būti renkamas nevyriausybinių organizacijų atstovas.
9. Jeigu pirmininku išrenkamas nevyriausybinių organizacijų atstovas, pavaduotoju turi būti renkamas savivaldybės institucijos ar įstaigos atstovas.
10. Tarybos nario įgaliojimai pasibaigia, jeigu nutrūksta jo atstovavimo ar darbo santykiai atstovaujamoje įstaigoje ar organizacijoje arba atsistatydina savo noru apie tai pranešęs Tarybos pirmininkui ne vėliau kaip prieš 7 dienas.
11. Pasibaigus Tarybos nario įgaliojimams, Savivaldybės taryba į jo vietą skiria kitą asmenį.
12. Pirmininkas:
    1. planuoja ir organizuoja Tarybos darbą;
    2. šaukia Tarybos posėdžius ir jiems pirmininkauja;
    3. pasirašo Tarybos posėdžių protokolus ir kitus su Tarybos veikla susijusius dokumentus.
13. Tarybos veiklos forma yra posėdžiai.
14. Informacija apie Tarybos posėdį ir jo darbotvarkę Tarybos nariams pranešama ir posėdžio medžiaga pateikiama ne vėliau kaip likus 5 darbo dienoms iki posėdžio. Darbotvarkė gali būti pildoma naujais Tarybos narių siūlomais klausimais ne vėliau kaip prieš vieną darbo dieną iki posėdžio. Parengta darbotvarkė gali būti pildoma tik pirmininkui pritarus.
15. Tarybos posėdžiai teisėti, kai juose dalyvauja ne mažiau kaip 1/2 Tarybos narių.
16. Tarybos posėdžiai yra atviri. Tarybos posėdžiuose gali dalyvauti suinteresuoti asmenys, kurie turi teisę pasisakyti po to, kai pasisako Tarybos nariai.
17. Taryba priima sprendimus posėdyje dalyvaujančių Tarybos narių balsų dauguma. Balsams pasiskirsčius po lygiai, lemiamas pirmininko balsas.
18. Taryba priima sprendimus posėdyje dalyvaujančių Tarybos narių balsų dauguma. Balsams pasiskirsčius po lygiai, lemia pirmininkaujančio balsas. Tarybos narys turi teisę pareikšti atskirąją nuomonę, kuri užfiksuojama protokole.
19. Tarybos sprendimai įforminami Tarybos posėdžio protokolais, kuriuos pasirašo pirmininkaujantis Tarybos posėdžiui ir sekretorius. Tarybos sprendimai yra rekomenduojamieji.
20. Tarybos posėdžiai šaukiami pagal poreikį, bet vyksta ne rečiau kaip du kartus per metus.
21. Tarybos darbą techniškai aptarnauja Savivaldybės administracija.

Savivaldybės administracijos direktoriaus įsakymu paskirtas darbuotojas atsako už dokumentų tvarkymą ir saugumą.

**iV. BAIGIAMOSIOS NUOSTATOS**

1. Šie nuostatai tvirtinami ir keičiami Savivaldybės tarybos sprendimu.

**LAZDIJŲ RAJONO SAVIVALDYBĖS TARYBOS SPRENDIMO**

**„DĖL LAZDIJŲ RAJONO SAVIVALDYBĖS NEVYRIAUSYBINIŲ ORGANIZACIJŲ TARYBOS SUDARYMO IR JOS NUOSTATŲ PATVIRTINIMO“ PROJEKTO**

**AIŠKINAMASIS RAŠTAS**

2019 m. birželio 10 d.

Lazdijų rajono savivaldybės tarybos sprendimo „Dėl Lazdijų rajono savivaldybės nevyriausybinių organizacijų tarybos sudarymo ir jos nuostatų patvirtinimo“ projektas parengtas vadovaujantis Lietuvos Respublikos Lietuvos Respublikos vietos savivaldos įstatymo 16 straipsnio 4 dalimi ir Lietuvos Respublikos nevyriausybinių organizacijų plėtros įstatymo 6 straipsnio 5 punktu.

***Šio sprendimo projekto tikslas*** yra sudaryti Lazdijų rajono savivaldybės nevyriausybinių organizacijų tarybą ir patvirtinti jos nuostatus.

Savivaldybės nevyriausybinių organizacijų taryba – visuomeniniais pagrindais veikianti kolegiali patariamoji institucija, kuri sudaroma iš savivaldybės institucijų ir įstaigų bei nevyriausybinių organizacijų deleguotų atstovų, laikantis šio principo: ne daugiau kaip 1/2 šios tarybos narių – savivaldybės institucijų ir įstaigų atstovai ir ne mažiau kaip 1/2 tarybos narių – nevyriausybinių organizacijų, veikiančių savivaldybės teritorijoje, atstovai. Teikti atstovus Lazdijų rajono savivaldybės administracija kvietė tiek per socialinius tinklus, tiek per Lazdijų rajono savivaldybės internetinę svetainę [www.lazdijai.lt](http://www.lazdijai.lt). Nevyyriausybinių organizacijų deleguoti asmenys yra įtraukti į Lazdijų rajono savivaldybės nevyriausybinių organizacijų tarybos sudėtį.

Nevyriausybinių organizacijų taryba:

1) teikia pasiūlymus savivaldybių institucijoms ir įstaigoms, formuojančioms ir įgyvendinančioms savivaldybių nevyriausybinių organizacijų plėtros politiką;

2) teikia pasiūlymus savivaldybių institucijoms ir įstaigoms dėl nevyriausybinių organizacijų programų ir priemonių finansavimo prioritetų;

3) atlieka kitas Nevyriausybinių organizacijų tarybos nuostatuose numatytas funkcijas.

***Kaip šiuo metu yra sprendžiami projekte aptarti klausimai***­ – Lazdijų rajono savivaldybės nevyriausybinių organizacijų tarybos narių kadencijos trukmė yra dveji metai. Lazdijų rajono savivaldybės tarybos 2017 m. kovo 31 d. sprendimu Nr. 5TS-819 patvirtintos tarybos veikla baigėsi 2019 m. kovo 31 d., todėl būtina patvirtinti naujos sudėties nevyriausybinių organizacijų tarybą.

***Kokių pozityvių rezultatų laukiama*** – taryba, kaip patariamoji institucija, teiks pasiūlymus savivaldybės institucijoms dėl savivaldybės teritorijoje veikiančių nevyriausybinių organizacijų veiklos skatinimo ir atliks kitas savivaldybės nevyriausybinių organizacijų tarybos nuostatuose numatytas funkcijas.

***Galimos neigiamos pasekmės priėmus projektą, kokių priemonių reikėtų imtis, kad tokių pasekmių būtų išvengta*** – priėmus šį Lazdijų rajono savivaldybės tarybos sprendimą, neigiamų pasekmių nenumatoma.

***Kokie šios srities aktai tebegalioja ir kokius galiojančius aktus būtina pakeisti ar panaikinti, priėmus teikiamą projektą*** – priėmus šį Lazdijų rajono savivaldybės tarybos sprendimą, galiojančių teisės aktų pakeisti ar panaikinti nereikės.

***Rengiant projektą gauti specialistų vertinimai ir išvados*** – dėl sprendimo projekto pastabų ir pasiūlymų negauta.

***Sprendimo projektą parengė*** Lazdijų rajono savivaldybės administracijos Finansų skyriaus vedėja Šarūnė Dumbliauskienė.

Finansų skyriaus vedėja Šarūnė Dumbliauskienė